Fælles holdning (EF) nr. 49/2002

fastlagt af Rådet den 25. juni 2002

med henblik på vedtagelse af Europa-Parlamentets og Rådets direktiv 2002/.../EF af ... om ændring af Rådets direktiv 92/6/EØF om montering og anvendelse af hastighedsbegrænsende anordninger i visse klasser af motorkøretøjer i Fællesskabet

(2002/C 228 E/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 71,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Trafiksikkerhed og transportrelaterede miljøspørgsmål har væsentlig betydning for en bæredygtig mobilitet.

(2) Hastighedsbegrænsende anordninger til de tungeste motorkøretøjer har haft positive virkninger for trafiksikkerheden og har også bidraget til beskyttelsen af miljøet.

(3) Efter Rådets direktiv 92/6/EØF(4) kan kravet om montering og anvendelse af hastighedsbegrænsende anordninger udvides til også at omfatte lettere klasser af erhvervskøretøjer afhængigt af de tekniske muligheder og erfaringer i medlemsstaterne.

(4) En udvidelse af anvendelsesområdet for direktiv 92/6/EØF til også at omfatte køretøjer til passagerbefordring eller godstransport på over 3,5 tons var en af de foranstaltninger, som Rådet anbefalede i sin resolution af 26. juni 2000 om større trafiksikkerhed(5), i overensstemmelse med Kommissionens meddelelse af 20. marts 2000 om hovedopgaverne inden for trafiksikkerheden i EU.

(5) Anvendelsesområdet for direktiv 92/6/EØF bør udvides til at omfatte motorkøretøjer i klasse M2, køretøjer i klasse M3 med en totalmasse på over 5, men højst 10 tons og køretøjer i klasse N2.

(6) Da det foreliggende direktivs mål, nemlig indførelse af ændringer i Fællesskabets bestemmelser for montering og anvendelse af hastighedsbegrænsende anordninger i visse klasser af store køretøjer, ikke i tilstrækkelig grad kan opfyldes af medlemsstaterne alene og derfor på grund af handlingens omfang og virkninger bedre kan gennemføres på fællesskabsplan, kan Fællesskabet træffe foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet som fastlagt i ovennævnte artikel går dette direktiv ikke videre, end det er nødvendigt for at opfylde disse mål.

(7) Direktiv 92/6/EØF bør ændres i overensstemmelse hermed -

UDSTEDT FØLGENDE DIREKTIV:

Artikel 1

Direktiv 92/6/EØF ændres således:

1) Artikel 1-5 affattes således: "Artikel 1

I dette direktiv forstås ved 'motorkøretøj' ethvert motordrevet køretøj, der tilhører klasse M2, M3, N2 eller N3, og som er bestemt til færdsel på vej, med mindst fire hjul og en konstruktivt bestemt maksimalhastighed på mere end 25 km/h.

Klasse M2, M3, N2 og N3 defineres som anført i bilag II til direktiv 70/156/EØF(6).

Artikel 2

Medlemsstaterne træffer de nødvendige foranstaltninger til, at de i artikel 1 nævnte motorkøretøjer i klasse M2 og M3 kun kan benyttes på offentlig vej, hvis de er påmonteret en hastighedsbegrænsende anordning, der er således indstillet, at køretøjets hastighed ikke kan overstige 100 km/h.

Køretøjer i klasse M3 med en totalmasse på over 10 tons, som er indregistreret før den ...(7), kan fortsætte med at være påmonteret anordninger, der er indstillet til en maksimumshastighed på 100 km/h.

Artikel 3

1. Medlemsstaterne træffer de nødvendige foranstaltninger til, at motorkøretøjer i klasse N2 og N3 kun kan benyttes på offentlig vej, hvis de er påmonteret en hastighedsbegrænsende anordning, der er således indstillet, at køretøjets hastighed ikke kan overstige 90 km/h.

2. Medlemsstaterne kan for så vidt angår den hastighedsbegrænsende anordning på køretøjer indregistreret på deres område, der udelukkende anvendes til transport af farligt gods, kræve en indstilling, der bevirker, at disse køretøjer ikke kan overskride en maksimumshastighed, der ligger under 90 km/h.

Artikel 4

1. For så vidt angår motorkøretøjer i klasse M3 med en totalmasse på over 10 tons og motorkøretøjer i klasse N3 finder artikel 2 og 3 anvendelse:

a) på køretøjer, der er indregistreret efter 1. januar 1994, fra 1. januar 1994

b) på køretøjer, der er indregistreret mellem 1. januar 1988 og 1. januar 1994,

i) fra 1. januar 1995, hvis det drejer sig om køretøjer, der benyttes til både national og international transport

ii) fra 1. januar 1996, hvis det drejer sig om køretøjer, der kun benyttes til national transport.

2. For så vidt angår motorkøretøjer i klasse M2, køretøjer i klasse M3 med en totalmasse på over 5 tons, men højst 10 tons samt køretøjer i klasse N2 finder artikel 2 og 3 senest anvendelse:

a) på køretøjer, der er indregistreret efter ...(8), fra ...(9)

b) på køretøjer, der overholder grænseværdierne i direktiv 88/77/EØF(10) og er indregistreret mellem 1. oktober 2001 og ...(11):

i) fra ...(12), hvis det drejer sig om køretøjer, der benyttes til både national og international transport

ii) fra ...(13), hvis det drejer sig om køretøjer, der kun benyttes til national transport.

3. I en periode på højst tre år efter den ...(14) kan enhver medlemsstat undtage motorkøretøjer i klasse M2 og klasse N2 med en totalmasse på over 3,5 tons, men under eller lig med 7,5 tons, der er indregistreret i det nationale register, og som ikke benyttes på en anden medlemsstats område, fra anvendelsen af artikel 2 og 3.

Artikel 5

1. De i artikel 2 og 3 nævnte hastighedsbegrænsende anordninger skal opfylde de tekniske krav, der er fastsat i bilaget til direktiv 92/24/EØF(15). Alle køretøjer, der er omfattet af nærværende direktiv, og som er indregistreret før den ...(16), kan imidlertid fortsat være udstyret med hastighedsbegrænsende anordninger, der opfylder de tekniske krav, der er fastlagt af de kompetente nationale myndigheder.

2. De hastighedsbegrænsende anordninger monteres af værksteder eller myndigheder, der er godkendt af medlemsstaterne."

2) Følgende artikel indsættes: "Artikel 6a

Kommissionen vurderer som led i handlingsprogrammet for trafiksikkerhed 2002-2010 virkningerne for trafiksikkerheden og vejtrafikken af den hastighedsregulering, der fastsættes i dette direktiv, og af de hastighedsbegrænsende anordninger, der anvendes af køretøjer i klasse M2 og af køretøjer i klasse N2 med en totalmasse på højst 7,5 tons.

Kommissionen forelægger i givet fald passende forslag."

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest ...(17). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 270 E af 25.9.2001, s. 77.

(2) EFT C 48 af 21.2.2002, s. 47.

(3) Europa-Parlamentets udtalelse af 7.2.2002 (endnu ikke offentliggjort i EFT), Rådets fælles holdning af 25. juni 2002 og Europa-Parlamentets afgørelse af ... (endnu ikke offentliggjort i EFT).

(4) EFT L 57 af 2.3.1992, s. 27.

(5) EFT C 218 af 31.7.2000, s. 1.

(6) Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (EFT L 42 af 23.2.1970, s. 1). Senest ændret ved Kommissionens direktiv 2001/116/EF (EFT L 18 af 21.1.2002, s. 1).

(7) Den første dag i den måned, der følger efter udgangen af det andet år efter direktivets ikrafttræden.

(8) Den første dag i den måned, der følger efter udgangen af det andet år efter direktivets ikrafttræden.

(9) Den første dag i den måned, der følger efter udgangen af det andet år efter direktivets ikrafttræden.

(10) Rådets direktiv 88/77/EØF af 3. december 1987 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter fra dieselmotorer til fremdrift af køretøjer (EFT L 36 af 9.2.1988, s. 33). Senest ændret ved Kommissionens direktiv 2001/27/EF (EFT L 107 af 18.4.2001, s. 10).

(11) Den første dag i den måned, der følger efter udgangen af det andet år efter direktivets ikrafttræden.

(12) Den første dag i den måned, der følger efter udgangen af det tredje år efter direktivets ikrafttræden.

(13) Den første dag i den måned, der følger efter udgangen af det fjerde år efter direktivets ikrafttræden.

(14) Den første dag i den måned, der følger efter udgangen af det andet år efter direktivets ikrafttræden.

(15) Rådets direktiv 92/24/EØF af 31. marts 1992 om hastighedsbegrænsende anordninger eller lignende indbyggede hastighedsbegrænsende systemer for visse motorkøretøjsklasser (EFT L 129 af 14.5.1992, s. 154).

(16) Den første dag i den måned, der følger efter udgangen af det andet år efter direktivets ikrafttræden.

(17) Den første dag i den måned, der følger efter udgangen af det andet år efter direktivets ikrafttræden.

RÅDETS BEGRUNDELSE

INDLEDNING

Den 14. juni 2001 forelagde Kommissionen et forslag(1) om ændring af Rådets direktiv 92/6/EØF(2) om montering og anvendelse af hastighedsbegrænsende anordninger i visse klasser af motorkøretøjer i Fællesskabet. Inden for rammerne af den fælles beslutningsprocedure (artikel 251/EF) nåede Rådet den 25. juni 2002 til enighed om en fælles holdning til dette forslag.

Rådet tog ved fastlæggelsen af sin holdning hensyn til Europa-Parlamentets udtalelse under førstebehandlingen den 7. februar 2002(3).

Det Økonomiske og Sociale Udvalg afgav udtalelse den 28. november 2001(4). Regionsudvalget besluttede ikke at afgive udtalelse(5).

Forslaget skal ses i lyset af Kommissionens meddelelse om trafiksikkerhed fra marts 2002 og Europa-Parlamentets og Rådets positive modtagelse af meddelelsen, hvor de pegede på hastighedsbegrænsende anordninger som en af de mest omkostningseffektive foranstaltninger for trafiksikkerheden. På den baggrund fremlagde Kommissionen ovennævnte forslag til et direktiv sammen med en rapport om gennemførelsen af direktiv 92/6/EØF.

Kommissionen fastslår i sin rapport, at en analyse af virkningerne af at anvende hastighedsbegrænsende anordninger generelt har givet et meget positivt resultat med hensyn til forbedret trafiksikkerhed og miljøbeskyttelse.

Kommissionen foreslog derfor at udvide anvendelsesområdet for direktiv 92/6/EØF til også at omfatte motorkøretøjer i klasse M2, køretøjer i klasse M3 med en total masse på over 5000 kg, men højst 10000 kg samt køretøjer i klasse N2.

ANALYSE AF DEN FÆLLES HOLDNING

Rådet fastslog i sin resolution af 26. juni 2000 om større trafiksikkerhed, at det var væsentligt at opnå fremskridt bl.a. med hensyn til en række lovgivningsmæssige foranstaltninger, herunder en udvidelse af anvendelsesområdet for direktiv 92/6/EØF om hastighedsbegrænsende anordninger for køretøjer på over 3500 kg til godstransport eller personbefordring under hensyntagen til evalueringsrapporten om de erfaringer, der er indhøstet i forbindelse med gennemførelsen af dette direktiv. På baggrund af denne resolution og i lyset af resultaterne af Kommissionens evaluering støtter Rådet fuldt ud hovedlinjerne i forslaget, dvs. at udvide anvendelsesområdet for direktiv 92/6/EØF til også at omfatte motorkøretøjer af klasse M2, køretøjer af klasse M3 med en totalmasse på over 5000 kg, men højst 10000 kg samt køretøjer i klasse N2.

Rådet besluttede imidlertid ved fastlæggelsen af sin fælles holdning at foretage følgende ændringer i forhold til Kommissionens forslag:

- monteringen af de hastighedsbegrænsende anordninger harmoniseres for alle køretøjer, som omfattes af direktivets anvendelsesområde; de hastighedsbegrænsende anordninger for alle motorkøretøjer af klasse M2, M3, N2 og N3 bør derfor monteres på en sådan måde, at køretøjets hastighed ikke kan overstige 100 km/h for klasse M2 og M3 og 90 km/h for køretøjer i N2 og N3

- direktivet bør finde anvendelse to år efter dets ikrafttræden i stedet for pr. 1. januar 2004

- "eftermontering af udstyr" på køretøjer omfatter kun køretøjer, der opfylder de grænseværdier, der er fastsat i direktiv 88/77/EØF (EURO 3-emissionsnormer), og som er indregistreret fra 1. oktober 2001 og fremover

- medlemsstaterne kan for en periode på højst tre år fra fristen for direktivets gennemførelse i national lovgivning undtage køretøjer af klasse M2 og N2 med en totalmasse på over 3500 kg og indtil 7500 kg, for så vidt disse køretøjer er indregistreret på deres område og ikke kører på en anden medlemsstats område

- Kommissionen er endvidere som led i handlingsprogrammet for trafiksikkerhed 2002-2010 blevet anmodet om at vurdere virkningerne af, at de hastighedsbegrænsende anordninger, der anvendes i køretøjer af klasse M2 og køretøjer af klasse N2 med en totalmasse på højst 7500 kg, tilpasses de hastigheder, der fastsættes i direktivet. Kommissionen fremsætter relevante forslag i henhold til sin initiativret

- medlemsstaterne kan ligeledes kræve, at hastighedsbegrænsende anordninger i køretøjer i klasse N2 og N3, der er indregistreret på deres område, og som udelukkende anvendes til transport af farligt gods, monteres på en sådan måde, at sådanne køretøjer ikke kan nå op på 90 km/h.

Rådets fælles holdning omfatter, for så vidt angår substansen, endvidere langt de fleste af de ændringer, som Europa-Parlamentet vedtog under forslagets førstebehandling. I den forbindelse bør følgende ændringer, som Rådet accepterede, nævnes:

- ændring 4 om medlemsstaternes mulighed for at kræve, at hastighedsbegrænsende anordninger på køretøjer af klasse N2 og N3, der er indregistreret på deres område, indstilles således, at maksimalhastigheden ikke kan nå op 90 km/h, dog udelukkende for så vidt angår transport af farligt gods

- ændring 5 om datoerne for direktivets anvendelse på de forskellige klasser af køretøjer, idet der sondres mellem national og international transport (accepteret med ændrede datoer)

- ændring 6 om medlemsstaternes mulighed for at indrømme en midlertidig undtagelse for en periode på højst tre år efter fristen for direktivets gennemførelse i national lovgivning for køretøjer af klasse M2 og N2, der er indregistreret på deres område, med en masse på over 3500 kg men mindre end 7500 kg. Rådet har imidlertid tilføjet den betingelse, at den pågældende transport kun kan finde sted på en medlemsstats område.

Rådet forkastede ændring 1, 2 og 3: Den redaktionelle forbedring, der søges tilvejebragt ved disse ændringer, er ikke længere nødvendig i betragtning af hovedlinjerne i Rådets fælles holdning. Rådet kunne heller ikke acceptere Europa-Parlamentets ændring 8. Muligheden for strengt tidsbegrænsede overskridelser af maksimalhastigheden for at overhale langsomt kørende køretøjer, idet Kommissionen opfordres til at tage hensigtsmæssigheden og den tekniske gennemførlighed op til fornyet overvejelse i kraft af denne ændring, ville give anledning til problemer i praksis og i øvrigt være uforenelig med de generelle principper og begreber, der ligger til grund for Rådets fælles holdning.

(1) EFT C 270 E af 25.9.2001, s. 77.

(2) EFT L 57 af 2.3.1992, s. 27.

(3) Endnu ikke offentliggjort i EFT.

(4) EFT C 48 af 21.2.2002, s. 47.

(5) Skrivelse af 30. oktober 2001.